Elkapták a siófoki vállalkozó feltételezett gyilkosait
Három embert gyanúsítanak a pénteki siófoki gyilkossággal. Mindhárman õrizetben vannak, és egyaránt büntetett elõéletûek. A gyilkosság elõtt hetekig figyelték áldozatukat.
Három férfit gyanúsít a rendõrség a pénteken Siófokon történt rablógyilkossággal - közölte kedden sajtótájékoztatón a Somogy Megyei Rendõr-fõkapitányság. A 60 éves siófoki vállalkozót pénteken késõ este rabolták ki és ölték meg, miután hazaért, és autójával be akart állni a garázsba.

A rendõrök szerint a rablás kitervelõje a vasárnap õrizetbe vett, kedden elõzetes letartóztatásba helyezett 36 éves siófoki N. Tamás és az ugyancsak siófoki, 29 éves L. Norbert. Õt és a rablásba bevont 28 éves kaposvári K. Ferencet - aki a bûncselekmény idején kocsijával a közelben várakozott - kedden vették õrizetbe. Kihallgatásuk után a rendõrség kezdeményezte elõzetes letartóztatásba helyezésüket. Mindhárman büntetett elõéletûek, korábban betörés, lopás és rablás miatt is elítélték õket.

A rendõrség szerint az áldozat köztiszteletben álló vállalkozó volt. A férfinak két trafikja és egy italboltja volt, ezek bevételét akarták megszerezni az elkövetõk. A rendõrök arról nem beszéltek, hogy a gyanúsítottak miként követték el a rablógyilkosságot, és arról is hallgattak, hogy mennyi pénzt vittek magukkal. 

Szijártó István, a megyei rendõr-fõkapitányság bûnügyi helyettese szerint "van beismerõ vallomás és vannak tárgyi bizonyítékok", de azt mondta, a sajtóban megjelent illegális dohánykereskedelemmel kapcsolatos találgatásoknak nincs valóságalapjuk.

A rendõrök szerint gyanúsítottak elõször a vállalkozó házába akartak betörni, de miután felmérték a terepet, megállapították, hogy ez nem fog sikerülni, ezért úgy döntöttek, akkor szerzik meg a pénzt, amikor a sértett hazaér a bevétellel.

Két-három héten át meg is figyelték a férfit, majd augusztus 15-én este K. Ferenc autójával a Mogyoró utcai ház közelében leparkoltak. N. Tamás és L. Norbert megvárta a vállalkozót, és akkor támadtak rá, amikor be akart állni az autóval a garázsába. A rabolt pénzt késõbb szétosztották egymás között, az elkövetéskor használt ruháikat és mobiltelefonjaikat elégették.

A meggyilkolt férfira szombaton kora reggel a házból kijövõ anyósa talált rá.

Szijártó István szerint a gyilkosság nagy felháborodást váltott ki Siófokon. A nyomozást nagyban segítette, hogy nagyon sok információt kaptak a helyiektõl. Azt is mondta, egyúttal reméli, a lakosságot megnyugtatja, hogy a gyanúsítottakat 72 órával a bûncselekmény után elfogták.

Király Richárd siófoki rendõrkapitány a bûnözõknek üzent: nem tûrik meg õket a városban, "a kezeikre bilincset fogunk tenni". A rendõrök szerint eddig nem volt betörés sem abban az utcában, sem abban a családi házas övezetben, ahol a gyilkosság történt.

Balázs Árpád siófoki polgármester (Fidesz-KDNP), kedden közleményben tolmácsolta a város részvétét és együttérzését az elhunyt családtagjainak, és elismerte a rendõrség munkáját.
gyilkosság kékfény Somogy Megyei Rendõr-fõkapitányság Siófok Somogy megye gyanúsítás